Toshkentda foydalanishga topshirilgan yopiq turdagi suzish havzasiga 5 milliard so‘m sarflandi

20 mart kuni Toshkent shahri Mirzo Ulug‘bek tumanidagi Katta Qorasuv mahallasida yangi yopiq turdagi basseyn foydalanishga topshirildi. Bu haqda Jismoniy tarbiya va sport vazirligi matbuot xizmati xabar berdi.
Jismoniy tarbiya va sportni rivojlantirish jamg‘armasi tomonidan barpo etilgan ob’ektning ochilish marosimida Jismoniy tarbiya va sport vaziri Dilmurod Nabiyev, davlat va jamoat tashkilotlari vakillari, sportchilar, yoshlar, jurnalistlar ishtirok etdi.
Ushbu majmuani qurish uchun jamg‘arma mablag‘lari hisobidan 5 milliard so‘m ajratildi. Ob’ektda 11×25 metr o‘lchamdagi suzish havzasi, murabbiylar, shug‘ullanuvchilar uchun yuvinish, kiyinish, dam olish, tibbiyot xonalari, suvning tarkibi, sifati nazorat qilinadigan laboratoriya hamda tomoshabinlar uchun o‘rindiqlar mavjud.

Mirzo Ulug‘bek tumani 1-sonli bolalar-o‘smirlar sport maktabi ixtiyoriga berilgan mazkur inshootda bir kunda 120 nafar o‘g‘il-qiz suzish sporti sirlarini o‘rganishi uchun sharoit yaratilgan. E’tiborlisi, bolalar va o‘smirlar sport maktabiga jamg‘arma tomonidan 52 nomdagi 70 million so‘mlik jihozlar ham topshirildi.
Ma’lumot o‘rnida keltirib o‘tish joiz, 2018 yil boshidan buyon Jismoniy tarbiya va sportni rivojlantirish jamg‘armasi mablag‘lari hisobidan yopiq suv havzasi bo‘lmagan hududlarda jami 10 ta zamonaviy basseyn qurildi.